Id-Deċiżjoni tal-Kunsill
tas-26 ta' Novembru 1998
dwar il-posizzjoni li għandha tittieħed mill-Komunità Ewropea dwar ir-regoli li jikkonċernaw il-ġestjoni tal-konċiljazzjoni ta' kwistjonijiet fuq transitu li għandhom jiġu adottati mill-Konferenza dwar il-Karta ta' l-Enerġija
(1999/37/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunitajiet Ewropej,
Wara li kkunsidra l-Artikolu 3(2) tad-Deċiżjoni 98/181/KE, KEFA, Euratom [1] tal-Kunsill u tal-Kummissjoni,
Wara li kkunsidra l-inizjattiva min-naħa tal-Kummissjoni,
Billi t-Trattat dwar il-Karta fuq l-Enerġija kien ġie ffirmat fis-17 ta' Diċembru 1994 mill-Komunitajiet Ewropej u l-Istati Membri tagħhom;
Billi l-Komunitajiet Ewropej u maġġoranza kbira ta' l-Istati Membri tagħhom iddepożitaw l-istrumenti tagħhom ta' approvazzjoni jew ratifikazzjoni tat-Trattat dwar il-Karta fuq l-Enerġija fis-16 ta' Diċembru 1997 mad-Depożitarju tal-Gvern tar-Repubblika tal-Portugall;
Billi l-bqija ta' l-Istati Membri dalwaqt se jirratifikaw it-Trattat dwar il-Karta fuq l-Enerġija;
Billi t-Trattat dwar il-Karta fuq l-Enerġija daħal fis-seħħ fis-16 ta' April 1998;
Billi l-Artikolu 7 tat-Trattat dwar il-Karta fuq l-Enerġija jiddisponi li kull parti li tintrabat bil-Kuntratt għandha tieħu l-miżuri neċessarji biex tiffaċilita t-transitu ta' materjali u prodotti enerġetiċi konsistenti mal-prinċipju ta' liberta' ta' transitu mingħajr distinzjoni għall-oriġinu, destinazzjoni jew pussess ta' dawn il-materjali u prodotti enerġetiċi jew diskriminazzjoni fil-prezzijiet fuq il-bażi ta' dawn id-distinzjonijiet, u mingħajr ma jiġu imposti xi dewmien, restrizzjonijiet jew piżijiet m`humiex raġjonevoli;
Billi l-Artikolu msemmi fih ukoll disposizzjonijiet li japplikaw għal kull kwistjoni li toriġina minn transitu;
Billi l-Artikolu 7 tat-Trattat dwar il-Karta fuq l-Enerġija jiddisponi li l-Konferenza dwar il-Karta għandha tadotta disposizzjonijiet stabbiliti li jikkonċernaw it-tħaddim tal-konċiljazzjoni u l-kumpens lill-konċiljaturi;
Billi abbozz ta' regoli li jikkonċernaw it-tħaddim tal-konċiljazzjoni ta' kwistjonijiet fuq transitu ġie diskuss fil-Konferenza dwar il-Karta li saret fit-23/24 ta' April 1998; billi l-Konferenza dwar il-Karta qablet li dan l-abbozz ta' regoli għandu jservi bħala gwida sakemm jiġu approvati formalment;
Billi l-Konferenza dwar il-Karta li sejra ssir fit-3 u l-4 ta' Diċembru 1998 għandha tadotta formalment dan l-abbozz ta' regoli hekk kif ikunu sadattant ġew iffinalizzati;
Billi l-Komunità għandha tapprova dan l-abbozz ta' regoli fil-Konferenza dwar il-Karta,
IDDEĊIEDA DAN LI ĠEJ:
Artikolu 1
Ir-regoli li jikkonċernaw it-tħaddim tal-konċiljazzjoni tal-kwistjonijiet fuq transitu, kif stipulati fl-Anness, għandhom jiġu approvati f'isem il-Komunità fil-Konferenza dwar il-Karta [2].
Magħmul fi Brussell, fis-26 ta' Novembru 1998.